Праўнук Перамогі  
*Іван Муравейка*

Іду я з пра́дзедам сваім,

Іду на свята Перамогі.

Дзядуля ў фрэнчы[[1]](#footnote-1) франтавым,

Даўно пажу́хлым,

Ды зусім

Не пацямнелі ўзнагароды —

І ордэны, і медалі́

Блішчаць на сонейку, як зоры,

Нібыта іх яму далі́

Не шмат гадоў таму, а ўчора.

Яны расказваюць аб тым,

Як ваяваў савецкі воін,

Як праз агонь, ваду і дым

За родны край у бой ішоў ён.

Іду з дзядулем крок у крок

Да Вечнага агню святога.

Усе глядзяць на мой сцяжок:

Ён — праўнук Сцяга Перамогі.

1. *Фрэнч* — прыталеная куртка ваеннага крою. [↑](#footnote-ref-1)